白拒霜
作者：林景熙
朝代：宋

paragraphs: 美人瀟洒江水東，玉爲肌骨冰爲容。
豈無嫣紅閙別浦，自性淡竚羞迎逢。
燕脂百斛鬭宮飾，白帝有令毋纖穠。
霜紈霧縠許在列，其敢誨冶女不共。
阿環羽衣曾按舞，睡棠何事分春濃。
不如淡掃粉亦却，諸姨合避虢國封。
當時親承香露渥，峽夢回首雲無蹤。
空聞天王守太白，朝元閣下悲秋蛩。
我來殷勤爲花壽，鉛霜贈爾瑶兔舂。
却向花間酌清氣，叱御勿進琉璃鍾。